દાખલા તરીકે બર્માથી રેલ અને રોડ માર્ગે પૂર્વ એશિયા સાથેની કડી સ્થાપિત કરવી પડે. તેમાં બાંગલાદેશને પણ જોડી શકાય તો ખોટું નથી. જાણકારો કહે છે કે અગરતાલાથી બાંગલાદેશના અખૌરા વચ્ચે માત્ર 15 કિમી રેલ લાઇન નાખવાની જરૂર છે. તેના કારણે સીધા જ ઈશાન ભારતમાં અને ત્યાંથી બર્મા સાથે કનેક્ટિવીટી થઈ શકે. મ્યાનમારના સાથે 127 કિમીની રેલ લિન્ક થઈ શકે છ. તામુ-કલાય લિન્ક તરીકે ઓળખાતી આ યોજનાનો સર્વે ભારતીય રેલવે દ્વારા થયો પણ છે, પણ વાત આગળ વધી નથી. મ્યાનમારના અરાકાન દરિયાકાંઠે નવું પોર્ટ વિકસાવી શકે છે. ભારત-મ્યાનમાર-થાઇલેન્ડને જોડતો હાઇવે બનાવવો જોઈએ તેવું કાગળ પર તૈયાર થયું છે, પણ પ્રોજક્ટ બહુ ધીમી ગતિએ ચાલે છે. ભારતના ઇમ્ફાલથી બેંગકોક સુધીનો 1980 કિલોમિટરનો હાઇવે તૈયાર થાય તો કનેક્ટિવીટી વધે. આ માર્ગ પર મ્યાનમારમાં કલેવાથી યાર્ગી સુધીનો રસ્તો ભારત તૈયાર કરી આપવાનું છે. તેનો 120 કિમીનો કોન્ટ્રેક્ટ હાલમાં અપાયો છે. મ્યાનમાર કરતાં ભારતે આ પ્રોજેક્ટમાં વધારે રસ લેવો પડે તો જ ઝડપ આવે તેમ જાણકારો કહે છે.